Tā ir pilnībā saskanīga arī ar Komisijas paziņojumu “Ceļā uz spēcīgāku euro starptautisko nozīmi”, kurā Komisija pauda atbalstu pilnībā integrētai zibmaksājumu sistēmai ES, lai samazinātu riskus un neaizsargātību mazummaksājumu sistēmās un palielinātu jau pastāvošo maksājumu risinājumu autonomiju. Tā atbilst arī Komisijas 2021. gada paziņojumam “ES ekonomikas un finanšu sistēma: veicināt atvērtību, stiprumu un noturību”, kurā atkārtoti uzsvērts, cik svarīga finanšu pakalpojumu vienotā tirgus stiprināšanā ir Komisijas Neliela apjoma maksājumu stratēģija un digitālā inovācija finanšu jomā. Tajā pašā paziņojumā tika apstiprināts, ka Komisija un ECB dienesti tehniskā līmenī kopīgi pārskatīs plašu politikas, juridisko un tehnisko jautājumu klāstu, kas izriet no iespējamas digitālā euro ieviešanas, ņemot vērā to attiecīgās pilnvaras, kas paredzētas ES līgumos. Likumdošanas iniciatīva par digitālo euro ir iekļauta arī Komisijas darba programmā 2023. gadam.

Tomēr ievērojamos potenciālos ieguvumus, ko zibmaksājumi sniedz patērētājiem un uzņēmumiem ES, kavē zibmaksājumu lēnā ieviešana un zemais to izmantošanas līmenis. 2021. gada beigās tikai 11 % no ES veiktajiem euro kredīta pārvedumiem bija zibmaksājumi. Tā iemesli ir norādīti šim priekšlikumam pievienotajā ietekmes novērtējumā (sk. turpmāk).

Zibmaksājumi ir kredīta pārvedumu veids, ar ko līdzekļi pāriet no maksātāja konta uz maksājuma saņēmēja kontu sekunžu laikā, jebkurā laikā, dienu vai nakti, un jebkurā gada dienā. Ar to zibmaksājumi atšķiras no citiem kredīta pārvedumiem, kurus maksājumu pakalpojumu sniedzēji (MPS) apstrādā tikai darba laikā, līdzekļus kreditējot maksājuma saņēmējam tikai līdz nākamās darba dienas beigām.

Prasība piedāvāt zibmaksājumus euro valūtā attiecas tikai uz maksājumu pakalpojumu sniedzējiem, kas saviem klientiem piedāvā euro kredīta pārvedumu pakalpojumu. Ar SEPA regulu jau ir izslēgti maksājuma darījumi, kurus veic starp MPS, tostarp starp to aģentiem vai filiālēm, un to iekšienē uz sava rēķina. Turklāt šī prasība neattiecas uz maksājumu iestādēm un elektroniskās naudas iestādēm, jo pašlaik saskaņā ar Direktīvu par norēķinu galīgumu tās nevar piedalīties norēķinu sistēmās, kuras noteiktas saskaņā ar minēto direktīvu, kas ietver daudzas kredīta pārvedumiem un zibmaksājumiem plaši izmantotas ES norēķinu sistēmas. To var mainīt, ņemot vērā Direktīvas par norēķinu galīgumu turpmākos grozījumus pēc tās pārskatīšanas. Tomēr saskaņā ar šo priekšlikumu maksājumu iestādēm un elektroniskās naudas iestādēm nebūs liegts brīvprātīgi piedāvāt zibmaksājumus saviem maksājumu pakalpojumu lietotājiem. Priekšlikumā ir paredzēti arī pakāpeniski termiņi zibmaksājumu saņemšanas un nosūtīšanas pakalpojumu piedāvāšanai un attiecībā uz maksājumu pakalpojumu sniedzējiem eurozonā un ārpus tās.

Ar šo iniciatīvu tiek noteikts pienākums euro zibmaksājumu gadījumā pārbaudīt, vai nepastāv neatbilstības starp maksājuma saņēmēja vārdu un uzvārdu vai nosaukumu un maksājumu konta identifikatoru. Ja maksājuma saņēmēji ir fiziskas personas, viņu vārda un uzvārda un maksājumu konta identifikatora apstrāde ir samērīga un nepieciešama, lai novērstu krāpnieciskus darījumus un atklātu kļūdas. Priekšlikumā ir noteikta arī procedūra, lai pārbaudītu, vai kāds no maksājumu pakalpojumu sniedzēju klientiem nav sarakstā iekļauta persona vai vienība, uz ko attiecas ES sankcijas. Tajā ir paredzēti skaidri noteikumi par šādu pārbaužu biežumu un atbildību par tām. Ar iniciatīvu tiek nodrošināts, ka visi šādu pārbaužu veikšanai nepieciešamie personas dati ir adekvāti, atbilstīgi un aprobežojas ar to, kas ir nepieciešams.

Saskaņā ar principu “viens pieņemts — viens atcelts” Komisija ir apņēmusies “pēc iespējas kompensēt” jaunu iniciatīvu pielāgošanas izmaksas un jaunās administratīvās izmaksas, attiecīgi samazinot citu iniciatīvu administratīvās izmaksas. Tomēr šis priekšlikums nerada administratīvās izmaksas uzņēmumiem, iedzīvotājiem vai publiskajām iestādēm, jo no iniciatīvas neizriet maksājumu pakalpojumu sniedzēju lielāka pārraudzība vai uzraudzība vai īpaši ziņošanas pienākumi. No iniciatīvas neizriet arī nekādas regulatīvās maksas un samaksas.

Ietekmes novērtējumā tika konstatēts, ka maksājumu pakalpojumu sniedzējiem, kuri vēl nepiedāvā zibmaksājumus, ar to piedāvāšanu ir saistītas būtiskas, tomēr samērīgas vienreizējas īstenošanas izmaksas un ka lielākajai daļai MPS izmaksas ir saistītas ar pārbaudes nodrošināšanu, lai konstatētu, vai maksājuma saņēmēja IBAN atbilst maksājuma saņēmēja vārdam un uzvārdam vai nosaukumam. Pastāvīgās izmaksas maksājumu pakalpojumu sniedzējiem būtu ierobežotas. Kopumā izmaksu ietekme maksājumu pakalpojumu sniedzējiem laika gaitā būtu neitrāla, ņemot vērā ievērojamos ietaupījumus no ierosinātās jaunās pieejas sankciju sarakstu pārbaudei, to, ka mazāk laika un pūļu jāveltī pēcpasākumiem saistībā ar krāpšanu un kļūdām, mazākas izmaksas saistībā ar darbībām ar skaidru naudu un čekiem un izredzes efektīvāk konkurēt ar vēsturiskajiem tirgus dalībniekiem mijiedarbības punktu tirgū un piedāvāt inovatīvus uz zibmaksājumiem balstītus mijiedarbības punktu risinājumus, tostarp pārrobežu maksājumu veikšanai.

Iepriekš minētās prasības tiek ieviestas, grozot SEPA regulu, kas reglamentē arī citu veidu euro maksājumus, tostarp netūlītējus kredīta pārvedumus. Tomēr prasības, kas attiecas uz sankciju sarakstu pārbaudi un maksātāju aizsardzību, attiecas tikai uz euro zibmaksājumiem, attiecībā uz kuriem tika konstatēts, ka ar tiem saistīto problēmu pamatā esošajiem cēloņiem ir vislielākā ietekme. Maksājumu pakalpojumu sniedzējiem nav iespējams attiecībā uz zibmaksājumiem 10 sekunžu laikā pārbaudīt, vai atzīmētajā darījumā nav iesaistītas ES sankciju sarakstos iekļautas personas, un līdz ar to šāds darījums tiek nepamatoti noraidīts. Attiecībā uz netūlītējiem kredīta pārvedumiem šī problēma nerodas. Turklāt sajūta, ka krāpšanas vai kļūdu gadījumā ir vairāk iespēju atgūt līdzekļus tad, ja tiek izmantoti netūlītēji kredīta pārvedumi, attur maksātājus no zibmaksājumu akceptēšanas lielākā mērā, nekā tas ir attiecībā uz netūlītējiem kredīta pārvedumiem.

To, kā tiek sasniegts vispārējais mērķis palielināt euro zibmaksājumu apjomu salīdzinājumā ar euro kredīta pārvedumiem, var pastāvīgi uzraudzīt, balstoties uz Eiropas Maksājumu padomes datiem, kura pārvalda SEPA kredīta pārvedumu shēmu un SEPA tūlītējo kredīta pārvedumu shēmu. Lai uzraudzītu euro zibmaksājumu izmantošanas līmeni dažādos lietošanas gadījumos (tostarp mijiedarbības punktā) un euro zibmaksājumu apjomu salīdzinājumā ar skaidras naudas vai karšu maksājumiem, būs nepieciešams ar ECB un EBI palīdzību apkopot datus no dažādiem avotiem. Uz MPS neattieksies jaunas ziņošanas prasības.

Ja maksātāja vai maksājuma saņēmēja MPS neveic prasīto pārbaudi un pēc tam ir iesaistīts zibmaksājuma izpildē attiecībā uz maksātāju vai maksājuma saņēmēju, uz kuru attiecas ES sankcijas, tas ir atbildīgs par visiem otram zibmaksājumā iesaistītajam MPS nodarītajiem finansiālajiem zaudējumiem, kas izriet no saskaņā ar ES sankciju regulām noteiktajiem sodiem. Šo prasību piemēros visiem MPS, uz kuriem attiecas 5.d pants, no brīža, kad pagājuši 6 mēneši pēc stāšanās spēkā.

Maksājumu pakalpojumu sniedzējiem tiek noteikts pienākums vismaz reizi dienā pārbaudīt, vai kāds no to klientiem nav sarakstā iekļauta persona vai vienība, uz kuru attiecas ES sankcijas, un jebkurā gadījumā tūlīt pēc tam, kad ir stājusies spēkā jebkura jauna vai grozīta iekļaušana sarakstā.

Sankcijas par to, ka MPS neievēro šajā priekšlikumā ietvertās juridiskās prasības, ir dalībvalstu kompetencē. Sankcijām jābūt iedarbīgām, samērīgām un atturošām. Minimālie līmeņi sankcijām, ko valstu iestādes var piemērot par ES sankciju pienākumu neizpildi, ir noteikti SEPA regulas 11. panta jaunajā 1.b punktā. Dalībvalstīm ir jāpaziņo Komisijai par to jurisdikcijā piemērojamām sankcijām.

5)Pirms tūlītēju kredīta pārvedumu parādīšanās maksājumu pakalpojumu sniedzēji maksājumu darījumus parasti apvienoja un iepriekš noteiktos laikos iesniedza neliela apjoma maksājumu sistēmai tīrvērtes un norēķinu nolūkā. Tomēr neliela apjoma maksājumu sistēmās, ko pašlaik izmanto, lai apstrādātu tūlītējus kredīta pārvedumus euro, maksājumu darījumus iesniedz atsevišķi, apstrādā reāllaikā un visu diennakti. Lai to atspoguļotu, ir jāgroza “neliela apjoma maksājumu sistēmas” definīcija.

6)Priekšnoteikums šādu darījumu plašākai izmantošanai ir nodrošināt, ka visiem maksājumu pakalpojumu lietotājiem Savienībā ir iespēja dot maksājuma uzdevumus un saņemt tūlītējus kredīta pārvedumus euro. Pašlaik vismaz viena trešdaļa maksājumu pakalpojumu sniedzēju Savienībā nepiedāvā tūlītējus kredīta pārvedumus euro. Turklāt temps, kādā MPS saviem pakalpojumiem pievieno tūlītējus kredīta pārvedumus, pēdējos gados ir bijis pārāk lēns, un tas kavē Savienības iekšējā maksājumu tirgus turpmāku integrāciju. Tāpēc MPS vajadzētu būt pienākumam piedāvāt pakalpojumu, kas nodrošina tūlītēju euro kredīta pārvedumu nosūtīšanu un saņemšanu.

7)Lai izveidotu integrētu tirgu tūlītējiem euro kredīta pārvedumiem, ir svarīgi, lai šādi darījumi tiktu apstrādāti saskaņā ar kopīgiem noteikumiem un prasībām. Tūlītējs euro kredīta pārvedums ļauj ieskaitīt līdzekļus maksājuma saņēmēja kontā sekunžu laikā un visu diennakti. Tūlītēju kredīta pārvedumu raksturīga iezīme ir pieejamība visu diennakti katrā gada dienā. Tāpēc ir lietderīgi, ka tūlītēju kredīta pārvedumu definīcijā vajadzētu būt norādei uz īpašiem nosacījumiem, kuriem tiem būtu jāatbilst attiecībā uz maksājuma uzdevumu saņemšanas laiku, apstrādi, kreditēšanu un valutēšanas datuma noteikšanu.

8)Pastāv dažādas saskarnes, ar kuru starpniecību maksājumu pakalpojumu lietotāji var dot maksājuma uzdevumu kredīta pārvedumam euro, tostarp izmantojot tiešsaistes bankas pakalpojumus, mobilo lietotni, bankomātu, bankas filiālē vai pa tālruni. Lai nodrošinātu, ka visiem maksājumu pakalpojumu lietotājiem ir piekļuve tūlītējiem kredīta pārvedumiem euro, nevajadzētu būt atšķirībām attiecībā uz saskarnēm, ar kuru starpniecību MPL var dot maksājuma uzdevumus tūlītēju un citu veidu kredīta pārveduma darījumiem. Turklāt, ja maksājumu pakalpojumu lietotājam ir iespējams iesniegt maksājumu pakalpojumu sniedzējam maksājuma uzdevumus par apvienotiem kredīta pārvedumiem, tādai pašai iespējai vajadzētu būt pieejamai arī attiecībā uz tūlītējiem kredīta pārvedumiem euro. Maksājumu pakalpojumu sniedzējiem vajadzētu būt iespējai piedāvāt visus maksājumu pakalpojumu lietotāju iniciētos kredīta pārvedumus euro valūtā kā tūlītējus pārvedumus pēc noklusējuma.

9)Nebūtu samērīgi noteikt maksājumu iestādēm un elektroniskās naudas iestādēm pienākumu piedāvāt tūlītēju euro kredīta pārvedumu nosūtīšanas un saņemšanas pakalpojumu, jo šīs iestādes nevar tikt atzītas par dalībniecēm maksājumu sistēmā, kas noteikta saskaņā ar Eiropas Parlamenta un Padomes Direktīvu 98/26/EK. Tādējādi šīm iestādēm var būt grūtības piekļūt infrastruktūrai, kas nepieciešama, lai izpildītu tūlītējus kredīta pārvedumus. Tādēļ ir lietderīgi atbrīvot maksājumu iestādes un elektroniskās naudas iestādes no pienākuma piedāvāt tūlītēju euro kredīta pārvedumu nosūtīšanas un saņemšanas pakalpojumu.

10)Maksājumu pakalpojumu lietotāji ļoti jutīgi reaģē uz maksas līmeni par aizstājamām maksājumu metodēm. Tādējādi maksu līmenis var stimulēt tos izmantot konkrētu maksāšanas metodi vai arī atteikties no tās. Tajos valstu tirgos, kuros piemēro augstākas darījumu līmeņa maksas par tūlītējiem kredīta pārvedumiem euro, salīdzinot ar maksām par citiem kredīta pārvedumiem euro, tūlītēju kredīta pārvedumu izmantošanas līmenis ir zems. Tas nav ļāvis sasniegt tūlītēju euro kredīta pārvedumu kritisko masu, kas ir nepieciešama, lai panāktu pilnīgu tīkla efektu gan uz maksājumu pakalpojumu sniedzējiem, gan to lietotājiem. Tāpēc visu veidu maksām, ko piemēro maksātājiem un maksājumu saņēmējiem par tūlītēju euro kredīta pārvedumu izpildi, tostarp darījuma maksai vai fiksētas summas maksai, nevajadzētu pārsniegt šādas maksas, ko tam pašam MPL piemēro par atbilstošu veidu citiem euro kredīta pārvedumiem. Nosakot atbilstošus kredīta pārvedumu veidus, vajadzētu būt iespējai izmantot kritērijus, tostarp tādus kā MPL saskarne vai maksājuma iniciēšanai izmantotais maksājumu instruments, klienta statuss un attiecīgā gadījumā — vai maksājums ir iekšzemes vai pārrobežu maksājums.

11)Tūlītēju euro kredīta pārvedumu drošība ir būtiska, lai palielinātu MPL uzticēšanos šādiem pakalpojumiem un nodrošinātu to izmantošanu. Maksātāji, kas plāno nosūtīt kredīta pārvedumu konkrētam maksājuma saņēmējam, krāpšanas vai kļūdas rezultātā var norādīt maksājumu konta identifikatoru, kas neatbilst maksājuma saņēmēja kontam. Saskaņā ar Eiropas Parlamenta un Padomes Direktīvu (ES) 2015/2366 vienīgais faktors, kas nosaka pareizu darījuma izpildi attiecībā uz maksājuma saņēmēju, ir unikālais identifikators, un MPS nav jāpārbauda maksājuma saņēmēja vārds un uzvārds vai nosaukums. Tūlītēju kredīta pārvedumu gadījumā maksātājam nav pietiekami daudz laika, lai konstatētu krāpšanu vai kļūdu un mēģinātu atgūt līdzekļus, pirms tie tiek ieskaitīti maksājuma saņēmēja kontā. Tāpēc MPS būtu jāpārbauda, vai nepastāv neatbilstība starp maksājuma saņēmēja unikālo identifikatoru un maksātāja norādīto maksājuma saņēmēja vārdu vai nosaukumu, un par visām šādām konstatētajām neatbilstībām jāinformē maksātājs, kas dod maksājuma uzdevumu tūlītējam euro kredīta pārvedumam. Lai izvairītos no nepamatotas nesaskaņotības vai kavēšanās darījuma tūlītējā apstrādē, maksātāja MPS būtu jāsniedz šāds paziņojums ne vēlāk kā dažu sekunžu laikā no brīža, kad maksātājs ir sniedzis informāciju par maksājuma saņēmēju. Lai maksātājs varētu izlemt, vai turpināt paredzēto darījumu, maksātāja MPS būtu jāsniedz šāds paziņojums, pirms maksātājs atļauj izpildīt darījumu.

12)Iespējamību, ka MPS konstatē neatbilstību, var palielināt maksājuma saņēmēja, uz kura kontu maksātājs vēlas veikt tūlītēju kredīta pārvedumu, vārda un uzvārda/nosaukuma noteikti atribūti — tostarp diakritisko zīmju vai dažādu iespējamu transliterāciju dažādos alfabētos lietojums, fizisku personu gadījumā atšķirības starp parasti lietotajiem vārdiem un tiem vārdiem, kas norādīti oficiālajos identifikācijas dokumentos, vai juridisku personu gadījumā atšķirības starp tirdzniecības nosaukumiem un juridiskajiem nosaukumiem. Lai izvairītos no nevajadzīgas nesaskaņotības tūlītēju euro kredīta pārvedumu apstrādē un atvieglotu maksātāja lēmumu par to, vai turpināt nodomāto darījumu, MPS būtu jānorāda šādas neatbilstības pakāpe, tostarp paziņojumā norādot “nav atbilstības” vai “tuva atbilstība”.

13)Ja tiek atļauts maksājumu darījums, kura gadījumā MPS ir konstatējis neatbilstību un ir paziņojis par to maksājumu pakalpojumu lietotājam, līdzekļi var tikt pārskaitīti nepareizam maksājuma saņēmējam. Šādos gadījumos MPS nevajadzētu būt atbildīgam par darījuma izpildi nepareizam maksājuma saņēmējam, kā noteikts Direktīvas (ES) 2015/2366 88. pantā. Maksājumu pakalpojumu sniedzējiem būtu jāinformē maksājumu pakalpojumu lietotāji par to, kā viņu izvēle ignorēt konstatēto neatbilstību ietekmēs MPS atbildību un MPL tiesības atgūt savus līdzekļus. Maksājumu pakalpojumu lietotājiem vajadzētu būt iespējai atteikties no šā pakalpojuma izmantošanas jebkurā laikā, kamēr tie ir līgumattiecībās ar MPS. Pēc tam, kad MPL ir izvēlējušies atteikties no šā pakalpojuma, tiem vajadzētu būt iespējai atkal izvēlēties to izmantot.

14)Ir ļoti svarīgi, lai maksājumu pakalpojumu sniedzēji efektīvi pildītu savus pienākumus, kas izriet no Savienības sankcijām pret personām, struktūrām vai vienībām, uz kurām attiecas aktīvu iesaldēšana vai aizliegums līdzekļus vai saimnieciskos resursus tieši vai netieši darīt pieejamus tām vai to labā, atbilstīgi ierobežojošiem pasākumiem, kas pieņemti saskaņā ar LESD 215. pantu (sarakstā iekļautas personas vai vienības). Tomēr Savienības tiesību aktos nav paredzēti noteikumi par procedūru vai instrumentiem, kas MPS jāizmanto, lai nodrošinātu šo pienākumu izpildi. Tādējādi MPS piemēro dažādas metodes, pamatojoties uz savu individuālo izvēli vai attiecīgo valsts iestāžu sniegtajiem norādījumiem. Prakses ievērot no Savienības sankcijām izrietošos pienākumus, pārbaudot katrā iekšzemes, vai pārrobežu kredīta pārveduma darījumā iesaistīto maksātāju un maksājuma saņēmēju, rezultāts ir tāds, ka ļoti liels skaits kredīta pārvedumu tiek atzīmēti kā tādi, kuros, iespējams, iesaistītas sarakstā iekļautas personas vai vienības. Tomēr attiecībā uz lielāko daļu šādu atzīmētu darījumu pēc pārbaudes izrādās, ka tajos nav iesaistīta neviena šāda persona vai vienība. Tūlītēju kredīta pārvedumu veida dēļ MPS īsā termiņā nav iespējams tūlīt pārbaudīt šādus atzīmētus darījumus, un līdz ar to tie tiek noraidīti. Minētā situācija maksājumu pakalpojumu sniedzējiem rada darbības problēmas piedāvāt maksājumu pakalpojumu lietotājiem tūlītējus kredīta pārvedumus uzticamā un paredzamā veidā visā Savienībā. Lai nodrošinātu lielāku juridisko noteiktību, padarītu efektīvākus MPS centienus izpildīt savus no Savienības sankcijām izrietošos pienākumus saistībā ar tūlītējiem kredīta pārvedumiem euro un novērstu nevajadzīgus šķēršļus šādiem darījumiem, MPS būtu vismaz reizi dienā jāpārbauda, vai to MPL nav sarakstā iekļautas personas vai vienības, un vairs nebūtu jāpiemēro uz atsevišķiem darījumiem balstīta pārbaude.

15)Lai novērstu tūlītēju kredīta pārvedumu uzsākšanu no sarakstā iekļautām personām vai vienībām piederošiem maksājumu kontiem un nekavējoties iesaldētu uz šādiem kontiem nosūtītus līdzekļus, MPS būtu jāveic savu MPL pārbaudes iespējami drīz pēc tam, kad stājies spēkā jauns ierobežojošs pasākums, kas pieņemts saskaņā ar LESD 215. pantu un paredz aktīvu iesaldēšanu vai aizliegumu darīt pieejamus līdzekļus vai saimnieciskos resursus, — tādējādi tiktu nodrošināts, ka MPS efektīvi pilda savus no Savienības sankcijām izrietošos pienākumus.

16)Ja viens MPS neveic savlaicīgas savu MPL pārbaudes, rezultāts varētu būt tāds, ka otrs MPS, kas iesaistīts tā paša tūlītējā kredīta pārveduma darījumā, neiesaldē sarakstā iekļautas personas vai vienības līdzekļus vai dara līdzekļus vai saimnieciskos resursus pieejamus šādai personai vai vienībai. Tādiem MPS, kuriem tiek piemērotas sankcijas par pienākumu nepildīšanu, kuri izriet no Savienības sankcijām, tāpēc, ka cits MPS nav laikus veicis MPL pārbaudi, no attiecīgā MPS būtu jāsaņem kompensācija par attiecīgajiem zaudējumiem.

17)Par šīs regulas pārkāpumiem būtu jāpiemēro sankcijas, ko nosaka dalībvalstu kompetentās iestādes. Šādām sankcijām vajadzētu būt iedarbīgām, samērīgām un atturošām. Lai veicinātu MPS un attiecīgo kompetento iestāžu savstarpēju uzticēšanos saskaņotas pieejas vienotai un rūpīgai īstenošanai attiecībā uz to MPS pienākumu izpildi, kuri izriet no Savienības sankcijām, ir jo īpaši lietderīgi visā Savienībā saskaņot minimālos līmeņus sodiem par MPS pārkāpumiem saistībā ar to pienākumu pārbaudīt, vai to MPL nav sankciju sarakstā iekļautas personas vai vienības.

18)MPS ir vajadzīgs pietiekami daudz laika, lai izpildītu šajā regulā noteiktos pienākumus. Tādēļ ir lietderīgi šos pienākumus ieviest pakāpeniski, ļaujot MPS efektīvāk izmantot savus resursus. Tāpēc pienākums piedāvāt tūlītēju euro kredīta pārvedumu nosūtīšanas pakalpojumu, būtu jāpiemēro vēlāk, pirms tam nosakot pienākumu piedāvāt tūlītēju euro kredīta pārvedumu saņemšanas pakalpojumu, jo no abiem pakalpojumiem tūlītēju kredīta pārvedumu nosūtīšanas pakalpojuma ieviešana parasti ir dārgāka un sarežģītāka un tāpēc tai ir vajadzīgs ilgāks laiks. Pakalpojums, ar kuru maksātājam paziņo par konstatētajām neatbilstībām starp maksājuma saņēmēja vārdu un uzvārdu vai nosaukumu un maksājumu konta identifikatoru, attiecas tikai uz MPS, kas piedāvā tūlītēju kredīta pārvedumu nosūtīšanas pakalpojumu. Tāpēc pienākumu piedāvāt minēto pakalpojumu būtu jāsāk piemērot vienlaikus ar pienākumu piedāvāt tūlītēju kredīta pārvedumu nosūtīšanas pakalpojumu. Pienākumi, kas saistīti ar maksām un saskaņotu procedūru, lai nodrošinātu no Savienības sankcijām izrietošo pienākumu izpildi, būtu jāpiemēro, tiklīdz maksājumu pakalpojumu sniedzējiem stājas spēkā pienākums piedāvāt tūlītēju kredīta pārvedumu saņemšanas pakalpojumu. Lai maksājumi pakalpojumu sniedzēji, kas atrodas dalībvalstīs, kuru valūta nav euro, varētu efektīvi iedalīt resursus, kas vajadzīgi tūlītēju euro kredīta pārvedumu pakalpojuma ieviešanai, šajā regulā noteiktie pienākumi šādiem MPS būtu jāpiemēro no vēlāka datuma nekā tiem MPS, kas atrodas dalībvalstīs, kuru valūta ir euro, un dažādu pienākumu ieviešanai jāizmanto tāda pati pakāpeniska pieeja kā MPS, kas atrodas eurozonā.

19)Saskaņā ar Eiropas Parlamenta un Padomes Regulas (ES) 2021/1230 3. pantu maksa, ko par pārrobežu kredīta pārvedumiem euro piemēro MPS, kas atrodas dalībvalstī, kuras valūta nav euro, ir tāda pati kā maksa, ko minētais MPS piemēro par iekšzemes kredīta pārvedumiem attiecīgās dalībvalsts valūtā. Situācijās, kad šāds MPS piemēro augstākas maksas par iekšzemes tūlītējiem kredīta pārvedumiem valsts valūtā nekā par iekšzemes netūlītējiem kredīta pārvedumiem valsts valūtā un līdz ar to arī augstākas maksas nekā par pārrobežu netūlītējiem kredīta pārvedumiem euro, maksu līmenis, kas šādam MPS būtu jāpiemēro saskaņā ar Regulas (ES) 2021/1230 3. pantu attiecībā uz pārrobežu tūlītējiem euro kredīta pārvedumiem, būtu augstāks nekā maksas par pārrobežu euro kredīta pārvedumiem. Šādās situācijās, lai izvairītos no pretrunīgām prasībām un ņemot vērā galveno mērķi stimulēt maksājumu pakalpojumu sniedzējus piedāvāt tūlītējus euro kredīta pārvedumus, ir lietderīgi pieprasīt, lai maksas, ko piemēro maksātājiem un maksājumu saņēmējiem par pārrobežu tūlītējiem kredīta pārvedumiem euro, nepārsniegtu maksas, ko piemēro pārrobežu netūlītējiem kredīta pārvedumiem euro.

20)Tādēļ Regulas (ES) Nr. 260/2012 un (ES) 2021/1230 būtu attiecīgi jāgroza.

21)Jebkādai personas datu apstrādei saistībā ar tūlītēju kredīta pārvedumu nodrošināšanu vai pakalpojumu, ar ko atklāj un paziņo par neatbilstībām starp maksājuma saņēmēja vārdu un uzvārdu vai nosaukumu un maksājumu konta identifikatoru, kā arī pārbaudei, vai MPL nav sankciju sarakstā iekļautas personas vai vienības, būtu jāatbilst Eiropas Parlamenta un Padomes Regulai (ES) 2016/679. Fizisku personu vārdu un uzvārdu un maksājumu kontu identifikatoru datu apstrāde ir samērīga un nepieciešama, lai novērstu krāpnieciskus darījumus, atklātu kļūdas un nodrošinātu atbilstību ierobežojošiem pasākumiem, kas pieņemti saskaņā ar LESD 215. pantu, paredzot aktīvu iesaldēšanu vai aizliegumu darīt pieejamus līdzekļus vai saimnieciskos resursus.

22)Ņemot vērā to, ka šīs regulas mērķus, proti, nodrošināt nepieciešamos Savienības līmeņa vienotos noteikumus par pārrobežu tūlītējiem euro kredīta pārvedumiem un palielināt tūlītēju kredīta pārvedumu euro kopējo izmantošanas apjomu, nevar pietiekami labi sasniegt atsevišķās dalībvalstīs, jo tās nevar noteikt pienākumus MPS, kuri atrodas citās dalībvalstīs, bet mēroga dēļ šos mērķus var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi tās mērķu sasniegšanai.

23)Saskaņā ar Eiropas Parlamenta un Padomes Regulas (ES) 2018/1725 42. panta 1. punktu notika apspriešanās ar Eiropas Datu aizsardzības uzraudzītāju, un tas sniedza atzinumu 2022. gada [XX. XX],